C 80/14
BG
Официален вестник на Европейския съюз
3.3.2023 г.
По отношение на мерките, допринасящи за сигурността на енергийните доставки, държавите членки се приканват също така да обърнат внимание на измерението на киберсигурността на проектите, за да сведат до минимум, доколкото е възможно, потенциалните рискове от смущения в енергетиката.
б)
повишаване на енергийната ефективност на сградите и енергийната структура от критично значение, декарбонизация на промишлеността, увеличаване на производството и внедряването на устойчив биометан, водород от възобновяеми или неизкопаеми източници и увеличаване на дела и ускоряване на внедряването на енергията от възобновяеми източници 1) Това включва мерки като санирането на сгради за постигане на енергийна ефективност, включително мерки за подобряване на енергийната ефективност или въвеждане на възобновяеми енергийни източници, декарбонизация на отоплителните и охладителните системи, мерки за енергийна ефективност в ефективни системи за централно отопление и охлаждане или рентабилни подобрения за енергийна ефективност за предприятия, а именно такива за изпълнение на препоръките, произтичащи от енергийните одити.
Такива мерки ще намалят зависимостта от изкопаеми горива и ще подкрепят използването на енергия от възобновяеми източници.
Целта ще бъде постигната например чрез: — предоставяне на подкрепа за саниране и технологии, подобряващи енергийните характеристики на сградите, например средно с поне 30 % (с преференциален достъп за сградите с най-незадоволителни характеристики и домакинствата с ниски доходи); — декарбонизация на отоплителните и охладителните системи, за да станат ефективни, като например термопомпа (включително хибридна термопомпа), централно отопление и охлаждане с висока енергийна ефективност и от възобновяеми източници, фотоволтаични технологии (PV), технологии за съхранение на енергия за възобновяема енергия на място, интелигентни термостати и др.; — внедряване на специфични финансови инструменти или допринасяне за гаранцията по InvestEU за подпомагане на инвестициите в енергийното саниране на сгради (като например реконструкция на жилищни и нежилищни сгради с най-незадоволителни характеристики, декарбонизация на отоплителни системи и инсталиране на възобновяеми енергийни източници на място); — създаване на национални или регионални съоръжения за техническа помощ, подпомагащи развитието на голям набор от финансово жизнеспособни проекти за енергийна ефективност и саниране на сгради, привличащи частни инвеститори; — създаване или укрепване на съществуващи национални фондове за енергийна ефективност със специални финансови инструменти за енергийна ефективност и саниране на сгради; — актуализиране на законодателството, свързано със строителството и сградите, за да се изисква новото строителство и саниранията да бъдат енергийно ефективни в по-голяма степен; — законодателни мерки, изискващи задължително инсталиране на интелигентни измервателни уреди в сградите.
2) Целта за декарбонизация на промишлеността е обхваната по-специално в каретата по-долу.
3) Целта за подпомагане на внедряването на устойчив биометан и водород е свързана с инвестиции за увеличаване на производствения капацитет и използването на устойчив биометан (включително връзки, които позволяват смесването му в газовата инфраструктура) и за увеличаване на производствения капацитет на водород от възобновяеми източници (8) (включително увеличаването на съответния капацитет за производство на възобновяема енергия, необходим за производството на водород от възобновяеми източници).
Целите са свързани и с инвестиции в производствен капацитет за водород от неизкопаеми източници (9) и специални структури за водород, включително тръбопроводи, хранилища и пристанищни терминали; Съответните реформи биха могли да се състоят от стимули за инвестиции в производството или използването на устойчив биометан и биогаз (квоти, договор за разлики) или реформи, създаващи подходяща законодателна рамка и регулаторни режими за производство, използване, транспортиране и съхранение на водород от възобновяеми или неизкопаеми източници, с акцент върху трудни за декарбонизиране сектори, в съответствие с водородната стратегия на ЕС.
(8) Водород от възобновяеми източници означава водород, произведен от възобновяема енергия в съответствие с методиките, определени за възобновяеми течни и газообразни транспортни горива от небиологичен произход в Директива (ЕС) 2018/2001 и свързаните актове за изпълнение и делегирани актове.
(9) Във връзка с водорода от неизкопаеми източници, моля, разгледайте като референтен документ Временна рамка за мерки за държавна помощ при кризи в подкрепа на икономиката след агресията на Русия срещу Украйна (2022/C 426/01).
Съгласно целта за производството и внедряването на водород от възобновяеми или неизкопаеми източници, водородът, произведен чрез газова пиролиза или преобразуване на метан с пара с улавяне и съхранение на въглерод, не може да бъде подкрепен.